บลจ.ฟินันซ่ามั่นใจโปรตุเกสขายกองทุนใหม่11เดือน
บลจ.ฟินันซ่า มั่นใจโปรตุเกสไม่ล้ม คลอดกองทุนฝอยทองขายส่งท้ายปี ลงทุน 11 เดือน ผลตอบแทน 3.50% ต่อปี
13 ธ.ค. 2553

บลจ.ฟินันซ่า มั่นใจโปรตุเกสไม่ล้ม คลอดกองทุนฝอยทองขายส่งท้ายปี ลงทุน 11 เดือน ผลตอบแทน 3.50% ต่อปี
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า กล่าวว่า  บริษัทได้ออกกองทุนพันธบัตรรัฐบาลโปรตุเกส 'กองทุนเปิดฟินันซ่าตราสารหนี้ต่างประเทศ 11เดือน3' (FAMFFI11M3) ส่งท้ายสิ้นปี 2553 ซึ่งจะเปิดขายครั้งแรกระหว่างวันที่ 15-21 ธ.ค.2553  เสนอขาย 10 บาทต่อหน่วยลงทุน ลงทุนขั้นต่ำเพียง 2,000 บาท  
กองทุนจะลงทุนในตั๋วเงินคลังหรือพันธบัตรของรัฐบาลโปรตุเกสที่ประมาณ 95% อันดับความน่าเชื่อถือของผู้ออกตราสารระยะสั้นที่ P-1 (Moody’s), A-2 (S&amp;P) และ F1+(FITCH) ซึ่งอันดับความน่าเชื่อถือดังกล่าวสูงกว่าไทยอยู่ 1 อันดับโดย Moody’s  ที่เท่ากันโดย S&amp;P และ สูงกว่า 3 ระดับโดย Fitch ส่วนเงินที่เหลืออาจพิจารณาลงทุนในเงินฝากธนาคารพาณิชย์ไทยตราสารหนี้ที่มีลักษณะคล้ายเงินฝาก อายุโครงการ 11 เดือน
นอกจากนี้กองทุนมีนโยบายป้องกันความเสี่ยงจากอัตราแลกเปลี่ยนทั้งจำนวน อัตราผลตอบแทนประมาณการที่ 3.50% ต่อปี ตอบสนองผู้ลงทุนที่ต้องการทางเลือกที่สูงกว่าอัตราดอกเบี้ยเงินฝากในปัจจุบันและต้องการกระจายการลงทุนไปยังต่างประเทศ ซึ่งเป็นโอกาสที่ดีสำหรับการลงทุนระยะสั้น
"การลงทุนในพันธบัตรรัฐบาลโปรตุเกสยังเป็นทางเลือกที่น่าสนใจ โดยพิจารณาความมั่นคงของผู้ออกตราสารว่ามีความเสี่ยงที่รัฐบาลจะผิดนัดชำระหนี้ต่ำ เมื่อพิจารณาจากสถาณการณ์ในยุโรปที่คลี่คลายลงหลังจากที่ไอร์แลนด์ยอมรับความช่วยเหลือทางด้านการเงินเพื่อสร้างความมั่นใจให้กับนักลงทุน"นายธีรพันธุ์ กล่าว